Oficialusis leidinys L 331 , 03/12/1997 p. 0007 - 0009



Europos Parlamento ir Tarybos direktyva 97/60/EB 1997 m. spalio 27 d. trečią kartą iš dalies keičianti Direktyvą 88/344/EEB dėl valstybių narių įstatymų, reglamentuojančių maisto produktų ir maisto ingredientų gamyboje naudojamus ekstrahentus, suderinimo EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 100a straipsnį, atsižvelgdami į Komisijos pasiūlymą [1], atsižvelgdami į Ekonomikos ir socialinių reikalų komiteto nuomonę [2], laikydamiesi Sutarties 189b straipsnyje nustatytos tvarkos [3], kadangi Maisto produktų mokslinis komitetas dar kartą peržiūrėjo visus Direktyvoje 88/344/EEB [4] išvardytus ekstrahentus, siekdamas vietoje 1981 m. nustatytų laikinų leistinų suvartojimo normų per parą nurodyti galutinius skaičius; kadangi tai ne visuomet būdavo įmanoma padaryti, nes, nors ir reikalaujama iš pramonės, informacija nebuvo teikiama; kadangi, remdamasis gauta informacija, Maisto produktų mokslinis komitetas galėjo patvirtinti, jog pritaria daugumai tirpiklių; kadangi tam tikruose maisto produktuose galima sumažinti didžiausią leistiną tirpiklių likučio normą; kadangi kai kurie tirpikliai daugiau nebenaudojami, todėl reikėtų juos išbraukti iš sąrašo; kadangi dėl mokslo pažangos sukurtos naujos medžiagos, kurias galima įtraukti į šią direktyvą; kadangi turėtų būti leista naudoti naują tirpiklį, kuris buvo palankiai įvertintas Moksliniame komitete; kadangi šis naujas tirpiklis, būtent 1, 1, 1, 2-tetrafluoretanas, yra naudojamas tik kvapiųjų medžiagų ekstrahavimui ir kadangi likutis maisto produktuose ne didesnis kaip 0,02 mg/kg; kadangi tirpiklis, išskyrus tą likutį, yra visiškai perdirbamas taip, kad jo naudojimas tomis sąlygomis neturi jokios įtakos globaliniam atmosferos atšilimui; kadangi dėl technikos ir mokslo pažangos reikalingi pakeitimai prilygsta techninio pobūdžio priemonėms; kadangi, siekiant supaprastinti ir paspartinti tvarką, reikėtų patikėti šių priemonių priėmimą Komisijai; kadangi tokia tvarka padeda greičiau pateikti į rinką naujoves, o tai naudinga ir pramonei, ir vartotojui, PRIĖMĖ ŠIĄ DIREKTYVĄ: 1 straipsnis Direktyva 88/344/EEB iš dalies keičiama taip: 1. 4 straipsnis papildomas šia pastraipa: "a) Reikalingi priedo pakeitimai, atsižvelgiant į mokslo ir technikos pažangą tirpiklių naudojimo, jų naudojimo sąlygų ir didžiausių leistinų likučio normų srityse." Buvusios a, b ir c dalys atitinkamai tampa b, c ir d dalimis. 2. Priedas iš dalies keičiamas taip: a) I DALIS Išbraukiama medžiaga "butilacetatas". b) II DALIS Įrašas apie heksaną iš dalies keičiamas taip: "Pavadinimas | Naudojimo sąlygos (ekstrahavimo aprašymas) | Didžiausios leidžiamos likučių normos ekstrahuojamame maisto produkte arba maisto ingrediente | Heksanas (1) | Riebalų ir aliejaus gamyba ar frakcionavimas ir kakavos sviesto gamyba | Baltyminių produktų ir miltų, iš kurių pašalinti riebalai, ruošimas | 1 mg/kg riebaluose, aliejuje ar kakavos svieste | 10 mg/kg maisto produktuose, turinčiuose baltyminių produktų ar miltų, iš kurių pašalinti riebalai | 30 mg/kg galutiniam vartotojui parduodamuose sojos produktuose | Nuriebalintų grūdų gemalų ruošimas | 5 mg/kg grūdų, iš kurių pašalinti riebalai, gemaluose | c) III DALIS - Išbraukiama medžiaga "1-metilpropanolis". - Įrašoma ši medžiaga: "Pavadinimas | Didžiausios leidžiamos likučių normos maisto produkte, kai ekstrahentai vartojami ruošiant kvapiąsias medžiagas iš kvapiųjų medžiagų žaliavų | 1, 1, 1, 2-tetrafluoretanas | 0,02 mg/kg" | 2 straipsnis 1. Valstybės narės iš dalies pakeičia savo įstatymus ir kitus teisės aktus, kad: - leistų prekiauti Direktyvos 88/344/EEB su pakeitimais, padarytais šia direktyva, nuostatas atitinkančiais produktais ne vėliau kaip nuo 1998 m. spalio 27 d., - uždraustų prekiauti Direktyvos 88/344/EEB, iš dalies pakeistos šia direktyva, nuostatų neatitinkančiais produktais nuo 1999 m. balandžio 27 d. Tačiau produktais, pateiktais į rinką arba pažymėtais etiketėmis iki tos datos ir neatitinkančiais Direktyvos 88/344/EEB su pakeitimais, padarytais šia direktyva, gali būti prekiaujama tol, kol pasibaigs atsargos. Apie tai jos nedelsdamos praneša Komisijai. 2. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 3 straipsnis Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje. 4 straipsnis Ši direktyva skirta valstybėms narėms. Priimta Briuselyje, 1997 m. spalio 27 d. Europos Parlamento vardu J. M. Gil-Robles Pirmininkas Tarybos vardu R. Goebbels Pirmininkas [1] OL C 278, 1996 9 24, p. 25. [2] OL C 66, 1997 3 3, p. 3. [3] 1996 m. spalio 23 d. Europos Parlamento pateikta nuomonė (OL C 347, 1996 11 18, p. 58), 1997 m. kovo 24 d. Tarybos bendroji pozicija (OL C 157, 1997 5 24, p. 4) ir 1997 m. liepos 15 d. Europos Parlamento sprendimas (OL C 286, 1997 9 22). 1997 m. spalio 7 d. Tarybos sprendimas. [4] OL L 157, 1988 6 24, p. 28. Direktyva su paskutiniais pakeitimais, padarytais Europos Parlamento ir Tarybos direktyva 94/52/EB (OL L 331, 1994 12 21, p. 10). --------------------------------------------------